ΓΡΑΠΤΗ ΕΡΩΤΗΣΗ E-2938/98

υποβολή: Graham Watson (ELDR) προς την Επιτροπή

(8 Οκτωβρίου 1998)

Θέμα: Προδιαγραφές ασφαλείας για τις πισίνες των ξενοδοχείων και τουριστικών συγκροτημάτων

Σήμερα δεν υπάρχει κοινοτική νομοθεσία που να απαιτεί από τα ξενοδοχεία και λοιπά τουριστικά συγκροτήματα να διατηρούν προσωπικό για την ασφάλεια των λουομένων στις πισίνες τους ή να τα υποχρεώνει να διαθέτουν σωσίβια και να παρέχουν πολύγλωσση ενημέρωση σχετικά με τις εν λόγω εγκαταστάσεις τους.Δεν νομίζει η Επιτροπή ότι πρόκειται για θέμα που απαιτεί μια κοινοτική νομοθετική ρύθμιση;

Απάντηση της κας Bonino εξ ονόματος της Επιτροπής

(21 Οκτωβρίου 1998)

Η Επιτροπή έχει επίγνωση των κινδύνων που μπορεί να παρουσιάσουν οι πισίνες. Μόνο κατά τη διάρκεια των δύο τελευταίων ετών η Επιτροπή υποστήριξε με συγχρηματοδοτήσεις την υλοποίηδη τεσσάρων σχεδίων σχετικά με την ασφάλεια στις δημόσιες πισίνες, την πρόληψη του πνιγμού παιδιών, την πρόληψη των ατυχημάτων στις πισίνες, καθώς και την ασφάλεια και την ποιότητα στα υδατικά πάρκα.

Πολυάριθμες είναι οι πτυχές που καθορίζουν το επίπεδο ασφάλειας στις πισίνες. Εκτός αυτών που αναφέρει ο κ. βουλευτής, υπάρχουν, μεταξύ άλλων, εκείνες που συνδέονται με την ίδια την κατασκευή της πισίνας, τη συντήρησή της, την ποιότητα του νερού, τις συνθήκες υγιεινής των άλλων υπηρεσιών και την κατάρτιση του προσωπικού.

Ορισμένες από τις πτυχές αυτές λαμβάνονται υπόψη σε κοινοτικές οδηγίες, όπως για παράγειγμα στην οδηγία 89/106/ΕΟΚ του Συμβουλίου της 21ης Δεκεμβρίου 1988 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών για τα προϊόντα του τομέα των δομικών κατασκευών(1), με την οποία αυξάνεται η ασφάλεια των ίδιων των οικοδομών, στη οδηγία 89/686/ΕΟΚ του Συμβουλίου της 21ης Δεκεμβρίου 1989 σχετικά με την προσέγγιση των νονοθεσιών των κρατών μελών που αφορούν τον ατομικό εξοπλισμό προστασίας(2) που καλύπτει για παράδειγμα τα σωσίβια γιλέκα, στην οδηγία 73/23/ΕΟΚ του Συμβουλίου της 19ης Φεβρουαρίου 1973 σχετικά με την προσέγγιση των νονοθεσιών των κρατών μελών που αφορούν το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεων(3),η οποία καλύπτει, μεταξύ άλλων, την ασφάλεια των ηλεκτρικών αντλιών, στην οδηγία 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων στη εργασία(4) και στις ειδικές της οδηγίες που αφορούν την την υγεία και την ασφάλεια των εργαζομένων σε πισίνες.

Στο πλαίσιο της ευρωπαϊκής τυποποίησης συνυπολογίστηκαν άλλες πτυχές, όπως για παράδειγμα πολλά προαιρετικά πρότυπα ειδικά για τις πισίνες, τα οποία επεξεργάζεται σήμερα ο Ευρωπαϊκός Οργανισμός Τυποποίησης. Αυτά αφορούν για παράδειγμα τις επιγραφές ασφάλειας, την επιπλέουσα οριοσήμανση ή τις σκάλες.

Ορισμένες άλλες πτυχές, κυρίως εκείνες που αφορούν τη λειτουργία, όπως η επίβλεψη των λουομένων, η πληροφόρησή τους και η διάθεση υλικού ναυαγοσώσεως, αποτελούν εθνική αρμοδιότητα και η Επιτροπή δεν σκοπεύει προς το παρον να ρυθμίσει τα θέματα αυτά με κοινοτική νομοθεσία.

Μια οδηγία σχετικά με την ευθύνη των παρεχόντων υπηρεσίες θα μπορούσε να συμβάλει στην καλύτερη προστασία στον τομέα αυτό, αλλά η Επιτροπή υποχρεώθηκε να αποσύρει το 1994 σχετική πρόταση(5) ύστερα από τη γνώμη του Ευρωπαϊκού Κοινοβουλίου (ιδίως της Επιτροπής Νομικών Θεμάτων και Δικαιωμάτων των Πολιτών), της Οικονομικής και Κοινωνικής Επιτροπής και λαμβάνοντας υπόψη τις απόψεις σχετικά με την επικουρικότητα (Άρθρο 3Β) του Ευρωπαϊκού Συμβουλίου του Εδιμβούργου.

(1) ΕΕ L 40 της 11.2.1989.

(2) ΕΕ L 339 της 30.12.1989.

(3) ΕΕ L 77 της 26.3.1973.

(4) ΕΕ L 183 της 29.6.1989.

(5) ΕΕ C 12 της 18.1.1991.